次韻王丈豐父待制荔枝二十韻
作者：蘇籀
朝代：宋

paragraphs: 葉實根株尚老蒼，龍鱗皋比貴先嘗。
千林斷送詩騷酒，三絕無逾色味薌。
爛醞恢台養風骨，涵滋沆瀣結天漿。
怕寒僻處深於越，贄貢無階遇有唐。
葱鬰梧楸共庭戶，風流芝玉秀齋房。
剖緘絳錦紛狼藉，瑩手摩尼可比方。
頳卵鱗皴雄俎豆，雙珠同蒂媚釵梁。
摘憂林薄明朝竭，繆論蕉盧幾許黄。
口腹定非孤寓客，甘腴盡道勝吾鄉。
峽山高詠詩昌白，韶石英風賦予張。
芍藥亦能煩驛置，蒲萄豈必擅西凉。
彈圜金橘差堅久，瑛赤含桃詎可雙。
逆目提籠過闤闠，解頤夢渴吸湖江。
仲宣鴻筆絲綸手，摩詰清才黼藻光。
妙絕揀枝牆欲動，纖攕稱擘侍于傍。
翰林紀績延真賞，縣長繩愆且彌忘。
賜燕行看與懷核，分題今日記升堂。
傷時有似少陵杜，上疏豈惟臨武羌。
深忌河豚恕瑶柱，沈思橄欖過糖霜。
詞情鑒裁俱超卓，促召龍墀獻皂囊。